Մարգո Ղուկասյան

Մարգո Գևորգի Ղուկասյան (), հայ արձակագիր, լրագրող։ ԽՍՀՄ գրողների միության անդամ 1978 թվականից։ ՀԽՍՀ վաստակավոր ժուռնալիստ։ ԽՄԿԿ անդամ 1970 թվականից։

Կենսագրություն
Մարգո Ղուկասյանը ծնվել է Լենինականում` Արևմտյան Հայաստանի Բասեն գավառի Դալի Բաբա գյուղից գաղթած ծնողների ընտանիքում։ Մինչև 7-րդ դասարանը սովորել է Լենինականի համար 10 միջնակարգ դպրոցում։ 1941-1945 թվականներին աշխատել է Երևանի Հայկոոպի գեղարվեստական արվեստանոցում որպես նկարչուհի, միաժամանակ սովորել է և 1945 թվականին ավարտել Երևանի համար 41 երեկոյան բաներիտ միջնակարգ դպրոցը։ 1950 թվականին ավարտել է Երևանի պետական համալսարանի բանասիրական ֆակուլտետի ժուռնալիստիկայի բաժինը։ 1950-1957 թվականներին աշխատել է «Պիոներ կանչ» թերթում, 1967 թվականից «Գարուն» ամսագրում, մինչև 1975 թվականը եղել է բաժնի վարիչ, 1975-1979 թվականներին՝ պատասխանատու քարտուղար, 1979 թվականից դարձյալ բաժնի վարիչ։ 1972 թվականին արժանացել է ԽՍՀՄ ժուռնալիստների միության մրցանակին «Դիալոգ իրավաբանի հետ՝ Մխիթար Գոշի մասնակցությամբ», «Նրանք, որ չվերադարձան, նրանք, որ վերադարձան հաղթանակով», «Ղափան, Քաջարան՝ այսօրվա և վաղվա պրոբլեմներ» հոդվածների համար։ 1974 թվականին ստացել է Հայաստանի ժուռնալիստների միության «Ոսկե գրիչ» մրցանակը՝ «Եվ այգեգործն ասաց. հողը խռովել է մեզնից», «Երեք անսովոր նամակ» հրապարակախոսական հոդվածների համար։ 1975 թվականից, «Գարուն»-ի աշխատանքին զուգընթաց, դասավանդում է Երևանի Կ. Մարքսի անվան պոլիտեխնիկական ինստիտուտի հասարակական մասնագիտությունների ֆակուլտետի ժուռնալիստիկայի բաժնում։ Հրապարակվել են գրողի ստեղծագործությունների մի քանի ժողովածուներ, որոնց մի մասը թարգմանվել են այլ լեզուներով։ 1978 թվականից եղել է Հայաստանի գրողների միության անդամ։ Հեղինակել է 13 գիրք, տասնյակ ակնարկներ, հուշագրություններ և շուրջ 400 հրապարակախոսական հոդվածներ։ Վերջին գիրքը կոչվում է «Անվերնագիր...1915 թ.», որը հեղինակել է 80-անց հասակում, երեք տարվա ընթացքում։ Այն նվիրված է Հայոց եղեռնի զոհերի հիշատակին և ներկայացնում է Հայոց ցեղասպանության ականատեսների հիշողությունները։ 2011 թվականին գիրքն արժանացել է Հայաստանի գրողների միության «Տարվա լավագույն գիրք» մրցանակաբաշխության հրապարակախոսության անվանակարգում Միքայել Նալբանդյանի անվան մրցանակին։ 2011 թվականին լույս է տեսել Մարգո Ղուկասյանի «Գիսավոր աստղի տարին» գիրքը։
Մահացել է 2013 թվականի ապրիլի 27-ին 86 տարեկան հասակում։

Երկեր 
 Բաց նամակ երկու միլիոն հասցեով, Երևան, «Հայաստան», 1974, 220 էջ։
 Նախնիների շառավիղը (ակնարկներ և պատմվածքներ), Երևան, «Սովետական գրող», 1977, 176 էջ։
Ուր է կղզյակն Սևանա։ «Ապոլոն» հրատարակչություն, 1999, 266 էջ։
Երկնքում արև կա։ Հրապարակախոսական հոդվածների եւ ակնարկների ժողովածու։ «Ապոլոն» հրատարակչություն, 2000, 113 էջ։
Մի կյանքի պատմություն։ Վավերագր. վիպակ։ «Ապոլոն» հրատարակչություն, 2001, 242 էջ։
Քարակերտ հրաշքներ։ ՀԳՄ, 2005, 226 էջ։
Վկայություն 20-րդ դարի։ «Առաքելություն Հայաստան», 2005, 268 էջ։
Գիսավոր աստղի տարին (զրույցներ եւ ակնարկներ)։ «Ապոլոն» հրատարակչություն, 2011, 160 էջ։

Պարգևներ  
 ՀԽՍՀ վաստակավոր ժուռնալիստ, 1986
 Հայաստանի ճարտարապետների միության պատվավոր դիպլոմ
 Մովսես Խորենացու մեդալ, 2011

Ծանոթագրություններ

Արտաքին հղումներ 
 Մարգո Ղուկասյան
 Մարգո Ղուկասյան, Գրական թերթ
 Մարգո Ղուկասյանը Էյ Վի Փրոդաքշն կայքում

Հայ արձակագիրներ
Հայ լրագրողներ
Մովսես Խորենացու մեդալակիրներ
ԵՊՀ շրջանավարտներ
Հայաստանի գրողների միության անդամներ
ԽՄԿԿ անդամներ
ՀԽՍՀ վաստակավոր ժուռնալիստներ
ԽՍՀՄ գրողների միության անդամներ